Publication: Magyar Közlöny
Issue: MK-2000-88 (Year: 2000, Number: 88)
Era: 1990-2004
Section: — a köztisztviselők jogállásáról szóló 1992. évi XXIII. törvény úgy rendelkezik, hogy a „közszolgálati alapnyilvántartás adatai közül a közigazgatási szerv megnevezése, a köztisztviselő neve, továbbá a besorolására vonatkozó adat
Paragraph Index: 1494

— a köztisztviselők jogállásáról szóló 1992. évi XXIII. törvény úgy rendelkezik, hogy a „közszolgálati alapnyilvántartás adatai közül a közigazgatási szerv megnevezése, a köztisztviselő neve, továbbá a besorolására vonatkozó adat közérdekű, ezeket az adatokat a köztisztviselő előzetes tudta és beleegyezése nélkül nyilvánosságra lehet hozni;” [...] Az átvilágítási törvény kapcsán az Alkotmánybíróság kimondta, hogy az e törvény alapján ellenőrzött személyek pontosan meghatározott múltbeli tevékenységére „vonatkozó adatai ... az Alkotmány 61. § szerinti közérdekű adatok”. Az adatvédelmi törvény szerint a közérdekből nyilvánosságra hozott személyes adat továbbra is személyes adat marad. Az Alkotmánybíróság e tekintetben — az adatvédelmi törvény szabályain túllépve — közvetlenül az Alkotmányból eredeztette ama tételét, hogy a közhatalmat gyakorlók jogállamisággal ellentétes korábbi magatartása közérdekű adat. Az Alkotmánybíróság több esetben megállapította, hogy „a demokratikus államélet és közvélemény érdekében az állami tisztségviselők és más közszereplő politikusok alkotmányosan védett magánszférája másokénál szűkebb; különösen ki kell tenniük magukat mások kritikájának”. Az országgyűlési képviselők jogállásáról szóló törvénnyel összefüggésben az Alkotmánybíróság (idézve az átvilágítási törvénnyel kapcsolatos korábbi határozatát) kifejtette, hogy: „a közhatalmat gyakorlók vagy politikai közszereplést vállalók esetében a személyeknek — különösen a választópolgároknak — a közérdekű adatok megismeréséhez fűződő joga elsőbbséget élvez az előbbiek olyan személyes adatainak védelméhez képest, amelyek köztevékenységük és annak megítélése szempontjából jelentősek lehetnek. Az e körbe eső személyes adatok megismerhetőségére nem csupán az állami és a politikai közélet informált megvitatása érdekében van szükség, hanem az állami szervek helyes megítéléséhez és a működésükbe vetett bizalom megalapozásához is.” 2000/88/II. szám A képviselők vagyonnyilatkozata kivonatának — törvény alapján történő — nyilvánosságra hozatala kapcsán úgy értékelte az Alkotmánybíróság, hogy „A képviselőknek ezek a vagyoni adatai olyan személyes adatnak minősülnek, amelyek a képviselő köztevékenységének megítélése szempontjából jelentőséggel bírnak, [...] a választópolgárok számára átláthatóvá és ellenőrizhetővé teszi a képviselők vagyoni és érdekeltségi viszonyait és ezáltal eszköze a képviselők — és rajtuk keresztül az Országgyűlés — tevékenységébe vetett bizalom megerősítésének. A képviselők tevékenységének átláthatósága és tájékozott megítélése szempontjából nem minősül szükségtelen és aránytalan alapjogi korlátozásnak az, hogy a törvényben meghatározott adatokra nézve a közérdekű adatok nyilvánosságának alkotmányos elve érvényesül.” A fentiekre tekintettel jogszerűen arra van lehetőség, hogy — törvényi felhatalmazás alapján — a közhatalmat gyakorlók vagy politikai közszereplést vállalók azon személyes adatai, amelyek köztevékenységük és annak megítélése szempontjából jelentősek lehetnek (és amelyeket az adott törvény megnevesít), nyilvánosságra kerüljenek. A törvényi felhatalmazás alapján ezek a személyes adatok a közérdekű adatokéhoz hasonló jogi elbírálás alá esnek. A levelében megfogalmazott azon aggályával kapcsolatban, miszerint „félő, hogy valaki előbb-utóbb nyilvánosságra hozza az inkriminált listát”, arra kell utalnom, hogy ma nem tisztázott, hogy ki és milyen törvényi felhatalmazás alapján (milyen célból és milyen személyes adatok felhasználásával) készítette el a VIP-hitelben részesültek listáját, és e listá(ka)t hol kezelik.

Source: https://magyarkozlony.hu/hivatalos-lapok/63892c428cf7f1b210cc6c71652ac2f56b85705e/dokumentumok/98a4f1bd82a98352d2f45a14582d24042e49826a/letoltes